ওসমানী মেডিকেলে চিকিৎসাধীন আরো ২ জন করোনায় আক্রান্ত
সিলেটে এম এ জি ওসমানী মেডিকেল কলেজ হাসপাতালে চিকিৎসাধীন আরো দুজন করোনাভাইরাসে আক্রান্ত শনাক্ত হয়েছেন।একই হাসপাতালের পিসিআর ল্যাবে রোববার নমুনা পরীক্ষায় করোনা শনাক্ত হয় ওই রোগীদের।
ওসমানী হাসপাতালের উপ-পরিচালক ডা. হিমাংশু লাল রায় জানান, ওসমানী হাসপাতালে চিকিৎসাধীন দুই ব্যক্তি রবিবার করোনা পজিটিভ হিসেবে শনাক্ত হন। ওসমানী মেডিকেল কলেজের ল্যাবে তাদের নমুনা পরীক্ষা করা হয়েছিল।
তিনি জানান, আক্রান্ত রোগীদের মধ্যে একজন মেডিসিন বিভাগে, আরেকজন ইউরোলজি বিভাগে ভর্তি ছিলেন। মেডিসিন বিভাগের রোগী মহিলা এবং ইউরোলজি বিভাগের রোগী পুরুষ। বর্তমানে আক্রান্ত রোগীকে করোনার জন্য নির্ধারিত নগরীর শহীদ শামসুদ্দিন আহমদ হাসপাতালে রেখে চিকিৎসা দেওয়া হচ্ছে।
গত ২৯ এপ্রিল কিডনির পাথর অপসারণের জন্য করোনা শনাক্ত হওয়া ব্যক্তি ওসমানী হাসপাতালের ইউরোলজি ওয়ার্ডে ভর্তি হন। তবে অস্ত্রোপচারের আগে তার ডায়ালাইসিস করানোর প্রয়োজন হয়। এ অবস্থায় হাসপাতালের নেফ্রোলজি বিভাগ ডায়ালাইসিস করাতে গেলে রুটিনমাফিক করোনাভাইরাসের নমুনা পরীক্ষার জন্য পাঠানো হয়। এতে কোনো ধরনের উপসর্গ ছাড়াই নমুনা পরীক্ষার রিপোর্ট করোনা পজিটিভ আসে।
ইউরোলজি বিভাগের ওই রোগীর বাড়ি সিলেট সদর উপজেলার জালালাবাদ থানার হাটখোলায়।আক্রান্ত ব্যক্তির গ্রামের বাড়িও লকডাউন করা হয়েছে বলে পুলিশ জানিয়েছে। মেডিসিন বিভাগের রোগী সম্পর্কে বিস্তারিত তথ্য জানা যায়নি। রোববার ওসমানীর ল্যাবে ৯ জন আক্রান্ত শনাক্ত হন; যাদের মধ্যে ৬ জনই সিলেট জেলার বাসিন্দা।